《金缕曲 送畹兰归吴江》
清代·杨芸

往事思量否。最难忘、踏青期近，弓鞋同绣。斗草寻花惊蝶梦，小燕呢喃如咒。

怎一霎、雨僝风僽。肠断临歧无一语，只啼痕、万点沾衣透。

空彳亍，把衫袖。

离愁脉脉浓于酒。最无情、清秋残照，两行疏柳。行矣长途须自爱，莫共黄花争瘦。

算枫落、吴江时候。烟水归帆安稳到，寄双鱼、慰我眉间皱。

家山约，盼携手。

作者简介：杨芸（1778—？），字蕊渊，清常州金匮（今无锡）人，户部员外郎杨芳灿女，同邑景州知州秦承霈室。幼受四声，慧辨琴丝，妙修箫谱，词风美流，发在片玉冠柳之间，著有《金箱荟说》，皆古今闺阁诗话。